PERUSTELUT

Neuvosto myönsi 17. toukokuuta 2011 (neuvoston täytäntöönpanopäätös 2011/344/EU) Portugalille tämän pyynnöstä rahoitustukea edistääkseen tiukkaa talous- ja uudistusohjelmaa, jonka tarkoituksena on palauttaa luottamus, mahdollistaa talouden paluu kestävään kasvuun ja turvata rahoitusvakaus Portugalissa, euroalueella ja EU:ssa.

Komissio on tarkastellut päätöksen 2011/344/EU 3 artiklan 9 kohdan mukaisesti yhdessä IMF:n ja EKP:n kanssa toista kertaa edistymistä sovittujen toimenpiteiden toteutuksessa ja toimenpiteiden tehokkuutta sekä niiden taloudellisia ja yhteiskunnallisia vaikutuksia.

Ottaen huomioon äskettäisen talous-, finanssi- ja rahapoliittisen kehityksen sekä toteutetut poliittiset toimet komissio katsoo, että tuelle asetettuihin talouspoliittisiin ehtoihin on tehtävä joitakin muutoksia ohjelman tavoitteiden saavuttamisen varmistamiseksi. Muutoksia selitetään neuvoston täytäntöönpanopäätökseen tehdyn muutosehdotuksen johdanto-osan kappaleissa.

2011/0425 (NLE)

Ehdotus

NEUVOSTON TÄYTÄNTÖÖNPANOPÄÄTÖS

unionin Portugalille myöntämästä rahoitustuesta annetun täytäntöönpanopäätöksen 2011/344/EU muuttamisesta

EUROOPAN UNIONIN NEUVOSTO, joka

ottaa huomioon Euroopan unionin toiminnasta tehdyn sopimuksen,

ottaa huomioon Euroopan rahoituksenvakautusmekanismin perustamisesta 11 päivänä toukokuuta 2010 annetun neuvoston asetuksen (EU) N:o 407/2010[1] ja erityisesti sen 3 artiklan 2 kohdan,

ottaa huomioon Euroopan komission ehdotuksen,

sekä katsoo seuraavaa:

(1) Neuvosto myönsi (neuvoston täytäntöönpanopäätös 2011/344/EU, sellaisena kuin se on muutettuna) Portugalille tämän pyynnöstä rahoitustukea edistääkseen tiukkaa talous- ja uudistusohjelmaa, jonka tarkoituksena on palauttaa luottamus, mahdollistaa talouden paluu kestävään kasvuun ja turvata rahoitusvakaus Portugalissa, euroalueella ja EU:ssa.

(2) BKT:n nimelliskasvua koskevien komission nykyisten ennusteiden mukaan (-0,6 % vuonna 2011, -1,9 % vuonna 2012, 1,9 % vuonna 2013 ja 3,9 % vuonna 2014) julkisen talouden sopeutusura on linjassa Portugalille 2 päivänä joulukuuta 2009 perussopimuksen 126 artiklan 7 kohdan nojalla annetun neuvoston suosituksen[2] kanssa ja noudattaa ennusteita, joiden mukaan velka suhteessa BKT:hen on 107,2 prosenttia vuonna 2011, 116,2 prosenttia vuonna 2012, 118,1 prosenttia vuonna 2013 ja 116 prosenttia vuonna 2014. Velka suhteessa BKT:hen vakaantuisi tämän mukaisesti vuonna 2013, minkä jälkeen se kääntyisi laskuun olettaen, että alijäämää saadaan edelleen supistettua. Velkadynamiikkaan vaikuttavat useat talousarvion ulkopuoliset rahoitustoimet, kuten huomattavat rahoitusomaisuuden hankintatoimet, erityisesti mahdollinen pankkien pääomapohjan vahvistaminen ja valtion omistamien yritysten rahoitustoimet, sekä erot kertyneiden ja maksettujen korkojen välillä.

(3) Julkisen talouden rahoitusasemalle vahvistettu neljännesvuosittainen tuloskriteeri saavutettiin vuoden 2011 toisella neljänneksellä, ja alustavien tietojen perusteella se näytettäisiin saavutettavan myös vuoden 2011 kolmannella neljänneksellä. Marraskuun alussa käytettävissä olleiden, Euroopan kansantalouden tilinpitojärjestelmään (EKT-95) perustuvien tietojen mukaan vuodeksi 2011 ennustetaan kokonaisuudessaan kuitenkin noin 1½ prosentin suuruista julkisen talouden alijäämää suhteessa BKT:hen. Osa tästä julkisen talouden alijäämästä toteutui elokuuhun mennessä, erityisesti nykyisten menoylitysten, nykyisten ennakoitua pienempien muiden kuin veroluonteisten tulojen ja budjetoitua suurempien pääomamenojen vuoksi. Hallitus toteutti alijäämän supistamiseksi toimenpiteitä, joita olivat henkilötuloveron kertaluonteinen lisävero sekä maakaasun ja sähkön alv-kantojen korotus, jota aikaistettiin vuodelta 2012 1 päivään lokakuuta 2011. Nämä toimenpiteet eivät kuitenkaan riittäneet julkisen talouden alijäämän poistamiseksi, erityisesti koska viime aikoina on havaittu lisää poikkeamisia, joita ovat olleet korkeammat koronmaksut, ennakoitua pienemmät pääomatulot ja kiinteistöjen myynnit. Hallitus pyrkii sopimukseen pankkien kanssa niiden eläkerahastojen osittaisesta siirtämisestä valtion sosiaaliturvajärjestelmään. Se toteutettaisiin täysin EU:n valtiontukisääntöjä noudattaen, ja sitä käytettäisiin poikkeustoimenpiteenä, jotta vuoden 2011 alijäämätavoitteeksi asetettu 5,9 prosenttia suhteessa BKT:hen saavutettaisiin. Hallitus sopi, ettei ohjelman tulevien vuosien tavoitteiden saavuttamiseksi turvauduttaisi enempää eläkerahastojen siirtämisiin.

(4) Julkisen varainhoidon lujittaminen on edistynyt raportoinnin ja seurannan paranemisen sekä julkisen talouden kehyksen uudistamisen myötä linjassa Euroopan komission yksiköiden ja Kansainvälisen valuuttarahaston henkilöstön antamien suositusten kanssa.

(5) Maksurästejä vähennetään merkittävästi ohjelmakauden aikana. Tätä varten valmistellaan strategiaa julkisyhteisöjen yksiköiden sekä julkisyhteisöjen ulkopuolelle luokiteltavien valtion omistamien yritysten maksurästien toteamiseksi ja hoitamiseksi. Strategiaan sisältyy suunnitelma siitä, miten ja milloin maksurästit saadaan vakautetuksi. Lisäksi maksurästien hoitamiseksi tutkitaan soveltuvia kannustinmekanismeja tarjoavia vaihtoehtoja, joita olisivat mahdollisuus alennuksiin ajoissa maksetuista rästeistä sekä sellaisten yksiköiden palkitseminen, jotka eivät kerrytä uusia maksurästejä.

(6) Koska Madeiran autonominen alue on rasittanut Portugalin julkista taloutta huomattavasti, hallitus valmistelee kyseisen alueen kanssa rahoitusjärjestelyä, jolla ehkäistäisiin julkiselle taloudelle edelleen aiheutuvia suuria riskejä. Järjestely laaditaan Portugalin tasavallan ja Euroopan unionin sekä Kansainvälisen valuuttarahaston välillä sovitun talouden sopeutusohjelman mukaisesti, ja siihen sisältyy muun muassa velan kestävää tasoa koskeva analyysi.

(7) Portugalin pankit pyrkivät noudattamaan ohjelmassa edellytettyjä korkeampia pääomavaatimuksia ja ottamaan huomioon myös vaikutukset, jotka johtuvat Euroopan pankkiviranomaisen vaatimuksista arvostaa valtion velka markkinahinnoin, paikalla tehtävien tarkastusten erityisohjelmasta sekä pankkien eläkerahastojen siirtämisestä sosiaaliturvajärjestelmään. Valmisteilla on oikeudellinen kehys, jonka tarkoituksena on tarjota pankeille tilapäistä julkista tukea. Pankkisektorin tasapainoinen ja järjestynyt tasesopeutus on edelleen keskeisessä asemassa samalla kun kasvun vauhdittamiseksi pyritään varmistamaan talouden tuottavien sektorien riittävä luotonsaanti. Banco Português de Negóciosin myynti on viimeistelyvaiheessa, mutta EU:n kilpailuviranomaisten on vielä hyväksyttävä toimi. Myös valvonta- ja sääntelykehyksen tiukentamisessa on edistytty muun muassa teknisen avun ansiosta.

(8) Työ- ja tuotemarkkinoiden uudistuksissa edistyminen on välttämätöntä kilpailukyvyn palauttamiseksi ja kasvupotentiaalin lisäämiseksi. Edistystä on nähtävissä myös työmarkkinauudistuksissa, joiden tavoitteena on yhdenmukaistaa määräaikaisiin ja vakinaisiin työsopimuksiin sisältyvät oikeudet ja suoja sekä perustaa työnantajien rahoittama rahasto erorahojen maksamista varten. Yksityistämisohjelmaa pannaan täytäntöön yksityistämistä koskevan uuden puitelain mukaisesti. Valtion omistamien yritysten perinpohjainen ja kiireellinen rakenneuudistus on hallituksen asialistan kärkipäässä. Suojattujen alojen markkinoille pääsyn esteitä on edelleen alennettava kilpailun edistämiseksi ja liiallisten voittomarginaalien alentamiseksi. Rakenteellisia uudistuksia on toteutettava määrätietoisesti, ja niitä on seurattava tiiviisti.

(9) Huolimatta siitä, että ensimmäinen ja toinen maksuerä olivat suhteellisen suuria, hallituksen kassatilanne on edelleen uhattuna. Tämä johtuu valtion omistamien yritysten kasvavista rahoitustarpeista, kotitalouksien talletustodistusten takaisinmaksun jyrkästä kasvusta ja rahoitusmarkkinoilla edelleen vallitsevasta stressitilanteesta.

(10) Näiden seikkojen vuoksi neuvoston täytäntöönpanopäätöstä 2011/344/EU olisi muutettava,

ON HYVÄKSYNYT TÄMÄN PÄÄTÖKSEN:

1 artikla

Muutetaan 3 artikla seuraavasti:

1) Korvataan 3 kohta seuraavasti:

”3. Julkisen talouden alijäämä ei saa ylittää 10 068 miljoonaa euroa (5,9 % suhteessa BKT:hen nykyisten ennusteiden perusteella) vuonna 2011, 7 645 miljoonaa euroa (4½ % suhteessa BKT:hen) vuonna 2012 eikä 3 prosenttia suhteessa BKT:hen vuonna 2013 liiallisia alijäämiä koskevaan menettelyyn liittyvien vaatimusten mukaisesti. Tätä alijäämää laskettaessa huomioon ei oteta hallituksen laatimaan rahoitusalan strategiaan sisältyvien pankkien tukitoimenpiteiden mahdollisia julkisen talouden kustannuksia. Vakautuksen on perustuttava laadukkaisiin pysyviin toimenpiteisiin ja vakautuksen heikommassa asemassa oleviin ryhmiin kohdistuvan vaikutuksen minimointiin.”.

2) Korvataan 5 kohdan a alakohta seuraavasti:

”a) Vuoden 2011 julkisen talouden alijäämätavoitteen saavuttamiseksi on toteutettava poikkeustoimenpide. Pankkien eläkerahastojen siirtämisestä valtion sosiaaliturvajärjestelmään saatuja omaisuuseriä ei pidä käyttää Portugalin julkisen talouden pitkän aikavälin kestävyyttä haittaavalla tavalla.”.

3) Korvataan 5 kohdan b alakohta seuraavasti:

”b) Portugalin on hyväksyttävä toimenpiteitä julkisen talouden hoidon lujittamiseksi. Portugalin on toteutettava uudessa julkisen talouden kehystä koskevassa laissa vahvistetut toimenpiteet, joihin sisältyvät muun muassa keskipitkän aikavälin julkisen talouden kehyksen laatiminen ja riippumattoman finanssipoliittisen neuvoston perustaminen. Julkisen talouden kehystä paikallisella ja alueellisella tasolla on lujitettava huomattavasti erityisesti esittämällä tärkeimmät vaihtoehdot paikallisen ja alueellisen tason rahoituslakien muuttamiseksi siten, että ne vastaavat julkisen talouden kehystä koskevan lain vaatimuksia. Portugalin on tehostettava julkista taloutta koskevaa raportointia ja seurantaa sekä lujitettava talousarvion toteutukseen liittyviä sääntöjä ja menettelyjä. Hallitus valmistelee maksurästien toteamiseksi ja hoitamiseksi strategian sekä suunnitelman siitä, miten ja milloin maksurästit vakaantuvat, sekä tutkii eri vaihtoehtoja maksurästien hoitamiseksi. Hallitus ei tee sopimuksia uusista julkisen ja yksityisen sektorin kumppanuuksista ennen kuin ohjelmassa ennakoidun, voimassa olevia julkisen ja yksityisen sektorin kumppanuuksia koskevan tutkimuksen tulokset sekä ehdotetut oikeudelliset ja institutionaaliset uudistukset ovat käytettävissä.”.

4) Korvataan 5 kohdan e alakohta seuraavasti:

”e) Portugalin on jatkettava talouden avaamista kilpailulle. Hallituksen on toteutettava tarvittavat toimenpiteet sen varmistamiseksi, ettei Portugalin valtio tai mikään julkinen elin tee osakkeenomistajan ominaisuudessa sopimuksia, jotka voivat estää pääomien vapaata liikkuvuutta tai vaikuttaa yritysten taloudelliseen ohjaukseen. Uuden yksityistämislain on myös noudatettava pääoman vapaan liikkuvuuden periaatteita eikä siinä saa säätää erioikeuksien myöntämisestä tai sallimisesta valtiolle. Kilpailulainsäädäntöä on tarkistettava tavoitteena kilpailusääntöjen täytäntöönpanon nopeuttaminen ja tehostaminen.”.

5) Korvataan 5 kohdan h alakohta seuraavasti:

”h) Portugalin on valmisteltava Madeiran autonomisen alueen kanssa Portugalin tasavallan ja Euroopan unionin sekä Kansainvälisen valuuttarahaston välisen rahoitusohjelman mukainen rahoitusjärjestely. Siihen asti kun kyseisestä järjestelystä päästään sopimukseen ja se pannaan täytäntöön Madeiran autonomisen alueen talousarviossa, Portugalin on seurattava tiiviisti Madeiran autonomisen alueen talousarvion toteutumista, se keskeyttää määrärahasiirrot valtiolta Madeiran autonomisen alueen hallitukselle eikä ota vastatakseen Madeiran autonomisen alueen hallituksen ja sen omistamien yritysten uutta kaupallista tai rahoitusvelkaa taikka vakuuksia, jotka eivät ole valtiovarainministeriön hyväksymiä.”.

6) Korvataan 6 kohdan a alakohta seuraavasti:

”a) Portugalin on toteutettava yksityistämisohjelma. Erityisesti julkisella sektorilla EDP:ssä olevien osakkeiden myynti on saatettava loppuun vuonna 2012. Lisäksi julkisen sektorin osakkeet REN:ssä ja GALP:ssä, ja jos markkinaolosuhteet sen sallivat, TAP:ssä, on myytävä vuonna 2012. Parpublicalle on laadittava strategia, jossa tarkastellaan vaihtoehtoja sen asemalle julkisena osakeyhtiönä ja harkitaan mahdollisuutta yhtiön toiminnan lakkauttamiseksi tai sen liittämiseksi julkisyhteisöihin. Vuoden 2013 yksityistämissuunnitelman on katettava myös Aeroportos de Portugal, Comboios de Portugalin rahtiliikennehaara, Correios de Portugal ja Caixa Seguros sekä joukko pienempiä yrityksiä.”.

7) Korvataan 6 kohdan b alakohta seuraavasti:

”b) Toimenpiteet, jotka määritellään c ja d alakohdassa ja jotka ovat vähintään 8,8 miljardia euroa, on sisällytettävä vuoden 2012 talousarvioon. Vuoden 2012 talousarviokehityksestä johtuvan mahdollisen eron kaventamiseksi on toteutettava lisätoimenpiteitä enimmäkseen menopuolella.”.

8) Korvataan 6 kohdan c alakohta seuraavasti:

”c) Vuoden 2012 talousarviossa menoja on vähennettävä vähintään 6,7 miljardia euroa, mukaan luettuina julkisen sektorin palkkojen alentaminen ja työpaikkojen vähentäminen, eläkkeiden leikkaukset, kattava keskushallinnon uudelleenjärjestely, päällekkäisyyksien ja muunlaisen tehottomuuden poistaminen, kuntien ja piirien lukumäärän vähentäminen, leikkaukset koulutuksen ja terveydenhuollon aloilla, alue- ja paikallisviranomaisille tehtävien tulonsiirtojen alentaminen sekä pääomamenojen ja muiden menojen alennukset ohjelman mukaisesti.”.

9) Korvataan 6 kohdan d alakohta seuraavasti:

”d) Tulopuolella talousarvioon on sisällytettävä toimenpiteitä, joiden vaikutus koko vuoden aikana on noin 2,1 miljardia euroa. Näillä toimenpiteillä laajennetaan alv-määräytymisperusteita vähentämällä vapautuksia ja tarkistamalla luettelot tavaroista ja palveluista, joihin sovelletaan alennettua, keskimääräistä ja korkeampaa kantaa, korotetaan valmisteveroja, laajennetaan veropohjaa yhtiö- ja henkilötuloverotuksessa vähentämällä verovähennyksiä ja erityisjärjestelmiä, varmistetaan eläkkeisiin ja ansiotuloihin sovellettavien henkilötuloverovähennysten lähentyminen ja muutetaan kiinteistöverotusta vähentämällä vapautuksia huomattavasti. Näitä toimenpiteitä täydennetään toteuttamalla toimia veronkierron, petosten ja epävirallisen talouden torjumiseksi.”.

10) Korvataan 6 kohdan j alakohta seuraavasti:

”j) Makrotalouden epätasapainon korjaamiseksi Portugalin on edistettävä työpaikkojen luomista tukevaa ja yritysten kilpailukykyä parantavaa palkkakehitystä. Vähimmäispalkkoja voidaan korottaa ohjelmakauden aikana vain, jos se on perusteltua talouden ja työmarkkinoiden kehityksen perusteella. Nykyisten palkkaneuvottelujärjestelmien puutteiden korjaamiseksi on toteutettava toimenpiteitä, joihin sisältyy lainsäädäntö työehtosopimusten laajentamiseen sovellettavien perusteiden ja menettelyjen määrittämiseksi uudelleen ja yrityskohtaisten sopimusten helpottamiseksi. Siihen saakka laajennusten soveltaminen keskeytetään.”.

11) Korvataan 6 kohdan k alakohta seuraavasti:

”k) Keskiasteen ja ammatillisen koulutuksen laadun parantamiseksi on laadittava toimintasuunnitelma.”.

12) Lisätään 6 kohtaan o alakohta:

”o) Portugalin paikallishallinto koostuu tällä hetkellä 308 kunnasta ja 4 259 piiristä. Portugalin on laadittava tehostamissuunnitelma näiden yksiköiden uudelleenorganisoimiseksi ja niiden lukumäärän vähentämiseksi merkittävästi. Muutokset tulevat voimaan seuraavan paikallisvaalikauden alussa.”.

13) Lisätään 6 kohtaan p alakohta:

”p) Portugalin on toteutettava kansallisen sähköjärjestelmän kestävyyden varmistamiseksi toimenpiteitä, joilla liian alhaisista tariffeista aiheutunut velka poistetaan viimeistään vuonna 2020 ja varmistetaan, että velka vakaantuu viimeistään vuonna 2013. Näillä toimenpiteillä on korjattava liialliset voittomarginaalit, ja niiden on koskettava kaikkia niiden syitä.”.

14) Korvataan 7 kohdan a alakohta seuraavasti:

”a) Vuoden 2013 talousarvioon on sisällytettävä julkisen talouden vakauttamistoimia vähintään 3,4 miljardin euron edestä, jotta julkisen talouden alijäämä saadaan supistettua 3 artiklan 3 kohdassa tarkoitetussa määräajassa.”.

15) Korvataan 7 kohdan b alakohta seuraavasti:

”b) Talousarvioon on sisällytettävä erityisesti seuraavat tulopuolen toimenpiteet, joilla kerätään lähes 0,7 miljardia euroa lisätuloja: yhtiö- ja henkilötuloverotuksen veropohjan laajentaminen entisestään, valmisteverojen korotukset ja kiinteistöverotuksen muuttaminen.”.

16) Lisätään 7 kohtaan d alakohta:

”d) Menopuolella menoja on supistettava talousarviossa vähintään 2,7 miljardia euroa. Tähän sisältyvät seuraavat: menojen supistaminen keskushallinnossa sekä koulutuksen ja terveydenhuollon aloilla, alue- ja paikallisviranomaisille tehtävien tulonsiirtojen alentaminen, julkisen sektorin työntekijöiden lukumäärän vähentäminen ja valtion omistamien yritysten kustannusten karsiminen.”.

17) Lisätään 7 kohtaan e alakohta:

”e) Portugalin on parannettava liiketoimintaympäristöä vähentämällä hallinnollista rasitetta sen avulla, että yksinkertaistamisuudistukset laajennetaan talouden kaikille aloille (keskitetyt asiointipisteet ja hankkeet, joiden toteuttamiseen ei tarvita lupaa) ja helpottamalla pienten ja keskisuurten yritysten luotonsaantia muun muassa kaupallisissa toimissa tapahtuvien maksuviivästysten torjumisesta annetun direktiivin 2011/7/EU täytäntöönpanon myötä.”.

18) Korvataan 8 kohdan kaksi ensimmäistä virkettä seuraavasti:

”8. Luottamuksen palauttamiseksi rahoitusalaan Portugalin on vahvistettava pankkisektorin pääomapohjaa riittävästi ja sopeutettava taserakennetta asianmukaisesti. Tähän liittyen Portugalin on rahoitusvakauden säilyttämiseksi kehitettävä Portugalin pankkisektorin tulevaa rakennetta ja toimintaa koskeva strategia, jonka Euroopan komissio, EKP ja IMF hyväksyvät. Erityisesti Portugalin on”.

19) Korvataan 8 kohdan a alakohta seuraavasti:

a) kehotettava pankkeja lujittamaan vakuuspuskurejaan kestävältä perustalta ja seurattava valtion takaamien pankkien joukkovelkakirjojen liikkeeseenlaskua, jonka suuruudeksi on unionin valtiontukisääntöjen mukaisesti hyväksytty enintään 35 miljardia euroa;”.

20) Korvataan 8 kohdan b alakohta seuraavasti:

”b) seurattava tiiviisti suunnitelmia, jotka pankit esittävät nostaakseen rajoituksettomien ensisijaisten omien varojen suhdelukunsa (Core tier 1) 9 prosenttiin viimeistään vuoden 2011 lopussa ja 10 prosenttiin viimeistään vuoden 2012 lopussa. Pääomavaatimukset, jotka johtuvat Euroopan pankkiviranomaisen edellytyksestä arvostaa valtion velka markkinahinnoin, saavutetaan vuoden 2012 kesäkuussa yhdessä paikalla tehtävien tarkastusten erityisohjelmasta johtuvien pääomavaikutusten ja pankkien eläkerahastojen siirtämisestä sosiaaliturvajärjestelmään johtuvien pääomavaikutusten kanssa. Pankit esittävät vuoden 2012 helmikuussa suunnitelmat siitä, miten ne aikovat saavuttaa pääomatarpeensa kyseisenä vuonna. Jos yksityiset pankit eivät pysty noudattamaan pääomavaatimusta ajoissa, niillä on mahdollisuus hakea väliaikaista julkista sijoitusta Portugalin tasavallan, Euroopan unionin ja Kansainvälisen valuuttarahaston välillä sovitussa taloussopeutusohjelmassa vahvistetusta vakavaraisuutta koskevasta tukijärjestelystä, jonka käytössä olevat määrärahat ovat 12 miljardia euroa;”.

21) Korvataan 8 kohdan c alakohta seuraavasti:

”c) varmistettava pankkisektorin tasapainoinen ja järjestynyt tasesopeutus, mikä on keskeisen tärkeä rahoituksen epätasapainon poistamiseksi pysyvästi. Pankkien rahoitussuunnitelmissa tavoitteena on vähentää lainat suhteessa talletuksiin noin 120 prosenttiin ohjelman loppuun mennessä ja pienentää riippuvuutta eurojärjestelmän rahoituksesta ohjelmakaudella. Nämä rahoitussuunnitelmat on tarkistettava neljännesvuosittain, ja seuraava tarkistus on tehtävä ennen ohjelman kolmatta tarkistusta. Portugalin keskuspankin on toteutettava tarkoituksenmukaiset toimet, jos pankit poikkeavat rahoitussuunnitelmistaan.”.

22) Korvataan 8 kohdan d alakohta seuraavasti:

”d) saatettava Banco Português de Negóciosin myynti loppuun unionin valtiontukisääntöjä noudattaen;”.

23) Korvataan 8 kohdan e alakohta seuraavasti:

”e) varmistettava, että valtion omistamaa Caixa Geral de Depósitos -pankkia (CGD) virtaviivaistetaan sen keskeisen toiminnan pääomapohjan kasvattamiseksi tarvittavalla tavalla vuonna 2011 turvautumatta sen vakuutustoiminnan myyntiin. Myynti on tarkoitus toteuttaa vuonna 2012 suoraan lopulliselle ostajalle, ja myynnillä pyritään tyydyttämään vuoden 2012 lisäpääomatarpeet. Jos tarpeita ei voida tyydyttää ryhmän sisäisistä lähteistä, CDG:lle myönnetään julkista pääomatukea pääoman vakavaraisuutta koskevan tukijärjestelyn ulkopuolella.”.

24) Lisätään 8 kohtaan f, g, h ja i alakohta seuraavasti:

”f) varmistettava, että pankkien eläkerahastojen osittainen siirtäminen sosiaaliturvajärjestelmään toteutetaan vakuutusmatemaattisesti tasapainoisin edellytyksin ja EU:n kilpailu- ja valtiontukisääntöjä noudattaen. Jottei ohjelmaan sisältyvään vakavaraisuustukeen tarvitsisi turvautua, hallitus auttaa pankkeja kattamaan pääomasiirron vaikutukset käyttämällä osan siirrosta pankkien kantaosakkeiden hankintaan. Siirrettyjen varojen jäljellä oleva määrä talletetaan sulkutilille kunnes kolmas tarkistus saadaan päätökseen;

g) valmisteltava vuoden 2012 tammikuun loppuun mennessä oikeudellinen kehys pääoman saamiseksi julkisista lähteistä unionin valtiontukisääntöjen ja yhteisymmärryspöytäkirjassa vahvistettujen periaatteiden mukaisesti;

h) varmistettava, että pankit ovat ennen ohjelman kolmatta tarkistusta sisällyttäneet paikalla tehtävien tarkastusten erityisohjelman käytettävissä olevat tulokset stressitestiin rajoituksettomien ensisijaisten omien varojen suhdeluvun (Core tier 1) 6 prosentin kynnyksellä;

i) saatettava vuoden 2011 loppuun mennessä päätökseen pankkien varhaista kriisinratkaisua ja talletusvakuuksia sekä yritysten ja kotitalouksien velkojen uudelleenjärjestelyä koskeva oikeudellinen kehys.”.

25) Korvataan 9 kohta seuraavasti:

”9. Komissio antaa julkisen talouden, rahoitusjärjestelmän ja rakenteiden uudistusta koskevaa jatkuvaa ohjausta ja neuvontaa sen varmistamiseksi, että ohjelman ehdot täytetään asianmukaisesti ja epätasapaino korjataan kestävästi. Komissio tarkastelee Portugalille annettavan tuen tarjoamassa kehyksessä yhdessä IMF:n ja EKP:n kanssa säännöllisesti toimenpiteiden tehokkuutta sekä taloudellisia ja yhteiskunnallisia vaikutuksia ja suosittaa tarpeellisia korjaavia toimia, jotta voidaan edistää kasvua ja työpaikkojen luomista, turvata julkisen talouden tarvittava vakauttaminen sekä minimoida haitalliset yhteiskunnalliset vaikutukset, joista erityisesti Portugalin yhteiskunnan kaikkein heikoimmassa asemassa olevat voivat kärsiä.”.

2 artikla

Tämä päätös on osoitettu Portugalin tasavallalle.

3 artikla

Tämä päätös julkaistaan Euroopan unionin virallisessa lehdessä.

Tehty Brysselissä

Neuvoston puolesta

Puheenjohtaja

[1] EUVL L 118, 12.5.2010, s. 1.

[2] 15759/09